Uhulumende uthi Abehluleka Inhlawulo yeRent ngoMabasa Akumelanga Bajeziswe
Abenhlanganiso zabamela izakhamizi ezigoqela abeBulawayo Progressive Residents Association balemukele ngenjabuloleli nyathelo, besithi kuzasiza abanengi ngoba bengabantu abaziqhatshileyo. 
BULAWAYO — Izakhamizi zako Bulawayo zamukele ngenjabulo umbiko kahulumende wokuthi abanikazi bezindlu baxolele amaloja ekuhlawuleni imithelo yokuhlala eyeRent ngalesi sikhathi ilizwe liphakathi kweLockdown. Kodwa ngasikhathi sinye abaninindlu bathi inhlawulo zama loja yizo abaphila ngazo. Abenhlanganiso zabamela izakhamizi zakoBulawayo sebekwamukele lokhu besithi kuzasiza abanengi ngoba bengabantu abaziqhatshileyo. Isikhulumeli senhlanganiso yezakhamizi yeBulawayo Progressive Residents Association umnumzana Kelebone Khabo uthi uhulumende wenze isinqumo esihle. “Inyathelo elithethwe nguhulumende lizasiza kakhulu abantu be Zimbabwe ngoba abanengi bajayele ukuthengisa emigwaqweni. So ngalesi isikhathi inengi abalalo ithuba lokuba bayethengisa badinage imali. Sesikhangele koBulawayo abantu abanengi bangamaloja, abala zindlu. IBulawayo vele ilohlupho lwe housing problem so amaloja azabe esizakele kakhulu. Sithemba ukuthi i lockdown iphela bazanikezwa futhi ithuba lokusebenza. ” Unkosikazi Alice Gumbo oliloja uthi wenelisile ukuba lesivumelwano lomninindlu ukuba abhadale imithelo kuphela. “Inyanga le ithe iqalisa, ngibiziwe ngu landlord wami wathi njengoba umumo unje so, ngibhadale imali yama gesti lamanzi ngoba lapho esihlala khona sisebenzisa i cash power. Savumelena ukuthi eye rent ngizayikhipha phambilini sekungcono, ngoba vele ngingumuntu ozisebenzayo nxa ngitshona endlini kutsho ukuthi imali angiyitholi. Njalo bengingakaze ngiphambanise ukubhadala, engxenye yikho okwenze uland lord wami angizwele.” Laloba kulabanye abavumelana lesinqumo sika hulumende abanye bayasisola lesi sinqumo besithi sihle kuhlangathi olulodwa kuphela. Umnumzana Gabriel Hadebe ongumninindlu uchaza lokhu. “Into esiyithabelayo lapha yikuthi imali yethu silakho ukuthi siyithole loba nje izabe sibuya ingama piece amancane. Kodwa ke izikhalazo esilaso yikuthi uhulumende ukhulume ngabantu abalama mortgage kuphela kodwa kazange ekhulume ngabantu abalezindlu ezivele zibhadalelwe. Ngabe kuthiwe lathi sizathola imbijana ikhutshwe emanzini kumbe emagetsini bekuzabe kuncono lathi kube kohana esikutholayo. Kakunga benefit abantu abasabhadalela izindlu thina ezethu sazibhadalela kudala, lathi si affected nge lockdown le, inzuzo yethu enengi ilahlekile ngoba singasebenzi.” Unkosikazi Shaline Kango oliloja uthi isinqumo sikahulumende kasisoke silandelwe ngabanikazi bezindlu ngoba labo bephila ngemali lezo. “Mina ngikhulumela kweyami indawo, umastanda wami kazwisisi ukuthi i rent ngingayibhadala ngama installments ngoba laye ukhangelele ukudla khonalapho, abhadale indleko zika khansili khonapho. So lesi isinqumo esithethwe nguhulumende but kithi ebantwini kasisoze sisebenze. Ngoba leyo mali umuntu uyabe ethembele kiyo, okuncane akutholayo uyabe ekhangelele ukuthi ingezelelwe nhama loja. So lokhu akusoze kusebenze.” Umnumzana Gamelihle Ndlovu oyisakhamuzi sakoBulawayo uthi kufanele abantu baqhubeke bebhadale laloba inengi lingayi emisebenzini. “Mina angikuboni kungu mqondo omuhle wokuthi abantu bengabhadali irent ngesikhathi se lockdown. Okwenzakalayo yikuthi abantu abanengi abala misebenzi so ama rent lawa ayabaphilisa. Abanye ngabafelwa ngabazali batshiyelwa izindlu ngabazali so bayabe bephila nngemali le, abanye ngabalezindlu kodwa kabasasebenzi so baphila ngemali le. So akwenzi ukuthi abantu bengabhadali ngoba abanye abantu baphila ngama rents.” Uhulumende wethule umbiko wokuba uzalamulela laba abaloja ezindlini kanye lendawo zamabhizimusi ukuba ngesikhathi lesi kuvaliwe inhlawulo okumele bazibhadale sebengazibhadala lapho sekuvuliwe. Ubuye wathi akusoke kube lesijeziso sokuphuza ukubhadala njalo abanini zindlu abalokhe besabhadalela izindlu labo bazaphiwa usizo olufanayo. Kodwa abanini zindlu bako Bulawayo sebekhalaze ukuba labo badedelwe kukhansili kanye lemagetsini. Okunye njalo abakukhulumileyo yikuba inengi labo liphila ngemali zamaloja ngakho uma bengasabhadalanga abasanelisi ukuba labo baziphilise.